甘家斌

甘家斌（），字福超，號秩齋，一號澹園『甘家斌。字福超。號秩齋。一號澹園。行四。癸未年六月初一日生。四川順慶府鄰水縣廩生。民籍。胞兄弟。家泰。廩生。家春。庠生。家奉。業儒。家訓。業儒。娶錢氏。子培梧。住縣東豐禾場老君山。曾祖克颹。宿儒。曾祖妣王氏。祖存書。宿儒鄉飲。祖妣曾氏。父道徹。處士。母廖、周、陳氏。具慶下』。《乾隆54年己酉科各省選拔同年齒錄》，四川順慶府鄰水縣人。乾隆五十八年（1793年）癸丑科進士，曾任陝西道監察御史、工科給事中巡視山東濟寧七省漕務「甘家斌，四川鄰水人，乾隆癸丑進士，十八年任」。[道光]《濟寧直隸州志》卷六、光祿寺卿、大理寺卿。

 生平 
 乾隆五十四年（1789年）己酉拔貢
 乾隆五十七年（1792年）壬子科四川鄉試舉人
 乾隆五十八年（1793年）癸丑科三甲第四十四名進士，選翰林院庶吉士「初七日戊戌。內閣奉諭旨：新科進士一甲三名潘世恩、陳雲、陳希曾業經授職外，葉紹楏、張變、蔡之定、吳雲、王麟書、譚光祥、周系英、戴敦元、狄夢松、李師舒、英和、李宗瀚、魏元煜、周麟元、黃洽、吳貽詠、何學林、謝淑元、甘家斌、朱桓著改為翰林院庶吉士，賈登、宋邦英分部學習，陳秋水、徐國楠、趙佩湘，著以內閣中書用。馬學賜、孫錫、殷圻著以知縣即用。戴三錫、唐仲冕、程華國、黃炳奎、郭世誼、俞廷樟、左輔、汪梅鼎、范照藜、朱瑞椿、陳世章、劉敬熙、王紹蘭、吳國卿、蔣第、李梴、葉灼、楊學光、鞏懿修，著以知縣分發，餘著歸班銓選。」，《清高宗起居注》卷四十乾隆五十八年五月
 乾隆六十年四月，散館以部屬用「乾隆六十年歲次乙卯夏四月初一日辛巳，內閣奉諭旨：此次翰林散館之修撰潘世恩、編修陳希曾，業經授職，其漢書二甲之庶吉士葉紹楏、吳雲、王麟書、周系英、李師舒、英和、李宗瀚，俱著授為編修。清書三甲之庶吉士魏元煜，漢書三甲之庶吉士何學林、謝淑元、朱桓，俱著授為檢討。陳雲、張燮、譚光祥、黃洽、甘家斌，俱著以部屬用。」，《清高宗起居注》卷四十二乾隆六十年四月
 嘉慶二年三月，補授刑部陝西司漢主事「又刑部題補陝西司漢員外郎、漢主事各員缺一䟽，奉諭旨：陝西司漢員外郎員缺，著劉珏補授，漢主事員缺，著甘家斌補授。」，《清仁宗起居注》卷二嘉慶二年三月
 嘉慶七年十一月，服滿赴補刑部湖廣司主事『嘉慶七年十一月分月官引見主事一員等：臣甘家斌四川順慶府鄰水縣進士，年三十八歲，原任刑部陝西司主事，服滿赴補，今掣得刑部湖廣司主事缺，敬繕履歷恭呈御覽謹奏 嘉慶七年十一月二十八日（1802年12月22日）』。中國第一歷史檔案館藏：《清代官員履歷檔案全編》，24冊，17頁「吏部將十二月分月官之籤掣戶部四川司郎中顏天培、刑部湖廣司主事甘家斌、福建汀州府同知福綸布、廣西新寧州知州鮑振飛、上思州知州陳遇亨、安徽池州府通判經武勒、河南遂平縣知縣沈酉、浙江樂清縣知縣倪本毅、廣西天河縣知縣楊錫輅、貴州安平縣知縣陳甲淦、福建甌寧縣知縣李人年、湖南會同縣知縣劉琢璧、河南汜水縣知縣譚焜、四川大寧縣知縣郭南英等帶領引見。奉諭旨：掣得湖南會同縣知縣劉琢璧，著調補貴州安平縣知縣，所遺員缺，著陳平淦補授，餘依擬用。」，《清仁宗起居注》卷七嘉慶七年十二月
 嘉慶十三年十月，記名御史「引見翰林院及各衙門保送御史人員。得旨、俞恒潤、徐賡颺、楊懌曾、潘恭辰、李可蕃、周鉞、劉尹衡、王開雲、曹恩綬、熊方受、何南鈺、汪彥博、孫憲緒、甘家斌、高鄂，俱著記名以御史用」。《仁宗睿皇帝實錄》卷之二百二嘉慶十三年十月十二日
 嘉慶十四年九月，補授陝西道監察御史「又奏補監察御史員缺，將記名人員帶領引見。奉諭旨：湖廣道監察御史員缺，著趙未彤補授。山東道監察御史員缺，著吳雲補授。陝西道監察御史員缺，著甘家斌補授。江南道監察御史員缺，著高鶚補授。」，《清仁宗起居注》卷十四嘉慶十四年九月
 嘉慶十四年十月，奏請禁止外省各上司衙門多派委員「二十四日辛亥。內閣奉諭旨：御史甘家斌奏請禁止外省各上司衙門多派委員以省擾累一摺，所奏甚是。外省地方公事，上司不能親歷周查，勢不得不委員前徃。但總須遴擇得人，方能查察認真，不致虛應故事，而州縣亦不致有擾累之虞。令據該御史奏，近聞各省年例差使稽查燒鍋、催提錢糧，以及查驗馬匹監獄等事，自督撫藩臬以至道府，俱各委人前徃。有同此一事而所派多人者，紛紛擾累驛站，需索規禮。更有於省城設立差局，凡遇派委，皆由局員注定，依次差遣，難保無鑽營要結之弊等語。著來外省積習，上司派委各員，並非慎重公事，不過為屬員沾潤起見，而委員等奉差外出，亦未必有留心公事之人，不過需索分規，苟且塞責，往來供應，絡繹道途。前者米行，後者踵至，百姓頗受其累。甚至有派差使之後，本員並不親往，公然議定規禮，派家人往收者。此於地方實有損無益。即如山陽查賑一案，除李毓昌持正被害，其餘皆扶同吃賑。是多一委員，百姓多一番苦累矣。嗣後上司於飭查公事，不得濫委多員，委員等亦不得妄有需索，違者随時懲辦。其各省有設立差局者，著一律禁革。凡有應派差使，該上司秉公遴選，擇其謹飭自愛者酌量派往，俾州縣不致疲於供億，而公事又可認真查察，一切扶同弊混積習得以漸除。設此次降旨之後，各督撫陽奉陰違，不行實刀遵辦，將來有科道糾參，或別經發覺，朕必嚴行懲處不貸。將此通諭知之。」，《清仁宗起居注》卷十四嘉慶十四年十月
 嘉慶十五年二月，條奏各摺，清仁宗批示多不可行「二十四日戊申，內閣奉諭旨：本日御史甘家斌條奏各摺，多不可行。據稱各部院宜多留堂官在署核辦稿案，奏事日期可否祗須滿漢堂官各一員，預備召對，其餘堂官俱令逐日進署，以免公事稽滯等語。此其最謬者。向來朕在宮時，各部院堂官進內奏事，於召對後不過巳刻，儘可赴署辦事。即軍機大臣偶遇退直稍早，亦仍令各赴該管衙門畫稿辦事。迨朕赴園，各都院衙門有值日奏事之例，每屆九日始一輪班，其插班奏事，係屬偶然，此外俱可常川到署。刑部案牘較繁，遇值日之期，仍令一堂官留署辦事。且奏事之後，來嘗不可到署，豈因一日赴圍，公事即有稽滯耶？若如該御史所奏，則各堂官值日赴圍者少，不特進見日疏，轉可藉以偷安，顯開怠情之萌矣。此一節名為急公，實係疲玩，斷不能准行。又所奏學正、學錄由甲班出身者，可否准其一體考差等語。近來例應考差官員人數較多，選充典試、分校各差，尚屬有餘，豈復需此學正、學錄一二員方能充數？且科場年分，不准條陳考試事宜，該御史違例陳奏，顯係受人囑託，為私意而更成法。以上二條，俱屬不合，著交部察議。再所奏永遠監禁枷號各犯，請敕部查辦，其監候待質各案，並查明即行審訊，照例辦理等語。各省永遠監禁枷號官常人犯，上年降旨查辦，曾經刑部逐案具奏，核其情節皆重，是以未予寬宥。其監候待質人犯，如命盜重案間有要犯未獲，首從不能搬定者，馬得不留以待質。若如該御史所言，先決從罪，則首犯未獲，又馬知其確係從把乎？若尋常案件可以隨時審結者，自當辦隨結，毋令久稽囹圄，以免牽累。至另奏甄別司員摺內，以常與堂官見面為逢迎，以專在司中辦事為謹慎，並稱題陞一切，宜循資格，京察一等，毋庸保列主事等語。部院公務，堂司聯為一體，司員中有勤奮供職者，勢不能不與堂官相見。若竟不謀面，則堂官且不識其人，又何能考核勤惰？該御史甚至謂之趨媚獻勤，不亦謬乎？各司員陞轉一切，如必循資按格，不論其平日辦事如何，則在家安居者，皆得以資深題擢。是題缺無異選缺，何以鼓勵人材？主事人員，原與郎中、員外郎一律當差，如果勤勉，例應列為上考，何容稍有歧視。又奏檔房筆帖式酌量撤回本司辦事，京察一等亦應與在司各員分別保送等語。各部檔房事務較繁，需員自多，且遇京察之年，其各司行走勤慎者，亦均保列一等，不僅係檔房人員。若遽加裁減，勢必差委乏人。又奉各部堂印請改用硃砂，印色分明，易於辨別等語。印信真贗，全在承辦各員留心稽核，不使朦混。若以為改用硃色，即可杜絕弊端，豈奸胥猾吏不能照色仿用，作偽亂真乎？該御史所奏，徒改舊章，於事何禆，均無庸議。」，《清仁宗起居注》卷十五嘉慶十五年二月
 嘉慶十五年四月，奏請實行編户成法「是日，內閣奉諭旨：御史甘家斌奏請實行編戶成法等因一摺。向例各州縣鄉鎮村莊設立門牌保甲，俾其互相識認稽察，原所以詰奸宄而弭盜賊，而每歲編戶審丁，彙冊報部，間遇水旱偏災，發帑賑卹，按冊而稽，自不至於浮冒，立法最為詳密。乃奉行既久，竟同具文，不但容留匪犯，無人舉發，致令日久潛匿，恣為不法，而偶遇偏災散賑，則奸吏蠹胥浮開戶口，較歲報丁冊往往增多，任意弊混，殊不成事體。嗣後各員督撫於編設戶甲一事，務須飭屬實力舉行，俾奸匪不得潛藏，即申報晴雨及約收實收分數等事，並與編審丁冊認真稽察，則戶口多寡、年歲豐歉，隨時核對，不致浮混，亦可杜揑災冒賑之弊。將此通諭知之。」，《清仁宗起居注》卷十五嘉慶十五年四月
 嘉慶十五年六月，奏請清理庶獄「十三日丙申，內閣奉諭旨：御史甘家斌奏請清理庶獄一摺，刑部現審各案，總當速為訊結，以省拖累。況現當熱審之時，天氣鬰蒸，若不概為清理，則應行保釋者不即保釋，應行發落者不即發落，一例羈禁囹圄，甚至無辜待質，以一人而牽及數人，情殊可憫。即如該御史所稱，廣興案内伊家人李二等九名，均因同主家人楊玉一犯，曾為伊主經手銀票，因而牽連質訊。今楊玉未經獲案，而此九人及盛時彥一名，俱一併羈禁年餘，不予釋繫，殊為延宕。恐此外株累不結者尚復不少，著刑部迅即查辦。除現在各案均著勒限審結，毋許濫行監押外，其餘日允未結各案犯，務即趕緊清理。凡應行保釋者，速予保釋，勿概以監候待質為詞，致滋牽累，以副朕欽恤至意。摺併發。」，《清仁宗起居注》卷十五嘉慶十五年六月
 嘉慶十六年正月，奏稽查甲米章程「二十九日己卯，內閣奉諭旨：本日稽查甲米御史良輔、甘家斌等奏稽查甲米章程一摺，披閱各條，尚屬可行。著照所請，將查米處所移於朝陽門外路西，所有官房五間，即為該御史等駐班之所。領米各車，每日限於巳刻陸續趕到，如遲至未刻者，查取領放遲延職名議處。查米吏役定為五名，由五城司坊各派一人，按月輪換。應需公費，交倉場侍郎，照稽查俸米之例，於茶果項下勳支。該御史等務須實力稽查，毋令日久生懈。」，《清仁宗起居注》卷十六嘉慶十六年正月
 嘉慶十六年三月，辛未科會試外簾監試官「是日，禮部題：本年辛未科會試請欽點正副考官一疏，奉諭旨：遣董誥、曹振鏞為正考官，胡長齡、文寧為副考官。又題請欽點同考官等因一疏，奉諭旨：這同考官著錢昌齡、孫升長、沈維鐈、劉奕煜、翟錦觀、彭浚、何彤然、王廷紹、佟景文、董教、桂敦、楊惠元、錢林、孫兆鰲、余霈元、楊世英、夏修恕、張源長、劉彬士去，餘依議。又題請欽點內簾監試官、外簾監試官等因一疏，奉諭旨：內簾監試官著海洪阿、趙慎畛去，外簾監試官著清安、皂麟齡、祺昇寅、陸言、胡大成、吳光悅、甘家斌去，餘依議。又題請欽點外簾內收掌官、受卷所官、彌封所官、謄錄所官、對讀所官一疏，奉諭旨：這收掌試卷等所官著焦景新、熊如澍、唐大年、佟謹思、覺羅文明、阿保英、鄭裕國、李遠烈、林紹龍、楊鎮、雷東郊、劉肇淦、何增元、彭貫一、廖敦行、蕭應荃、蔣雲寬，宗室景麟、李士元、李熉、李承瑞、文敏去。又奉諭旨：曹振鏞現派入闈，所有戶部尚書事務，著派鄒炳泰署理，其所管三庫事務，著派劉權之署理。又奉兵部題請欽點場內督理稽察官等因一疏，奉諭旨：這場內督理稽察，著左翼副都統富蘭泰、右翼副都統策丹去，餘依議。」，《清仁宗起居注》卷十六嘉慶十六年三月
 嘉慶十六年四月，稽查内倉「是日，都察院以稽查祿米等倉之科道，現屆一年期滿，奏請更換，將開列之滿漢科道等帶領引見。奉諭旨：稽查祿米倉著祥雲去，稽查南新倉著鄒家燮去，稽查舊太倉著安柱去，稽查海運倉著魏元煜去，稽查北新倉著劉彬士去，稽查富新倉著陸言去，稽查興平倉著巴哈布去，稽查太平倉著扎拉芬去，稽查萬安倉著王鍾吉去，稽查本裕倉著良輔去，稽查裕豐倉著海洪阿去，稽查儲濟倉著宗室果良額去，稽查中倉著黃任萬去，稽查西倉著明倫去，稽查豐益倉著何學林去，稽查內倉著甘家斌去。」，《清仁宗起居注》卷十六嘉慶十六年四月
 嘉慶十六年四月，奏請嚴定「西洋人傳教治罪專條」，使禁教制度化「是日，內閣奉諭旨：御史甘家斌奏請定西洋天主教治罪專條一摺。西洋人在京，專令其推步、天文、算法，不准出外滋事。伊等素奉天主教，是其國俗。若祇以本國之人自傳本國之教，原可不必深究，乃竟敢誑惑内地民人，遞相傳習，致為人心風俗之害，則不可不嚴設例禁。前此屢示懲創，未經詳立科條，著交刑部核議具奏。摺併發。欽此。」，《清仁宗起居注》卷十六嘉慶十六年四月「又奉諭旨：刑部議覆御史甘家斌奏請嚴定西洋人傳教治罪專條一摺。西洋人素奉天主，其本國之人自行傳習，原可置之不問。至若誑惑內地民人，甚至私立神甫等項名號，蔓延各省，實屬大干法紀。而內地民人安心被其誘惑，遞相傳授，迷罔不解，豈不荒悖？試思其教不敬神明，不奉祖先，顯畔正道，內地民人聽從傳習，受其詭立名號，此與悖逆何異？若不嚴定科條，大加懲創，何以杜邪術而正人心？嗣後西洋人有私自刊經卷，倡立講會，蠱惑多人，及旗民人等，向西洋人轉為傳習，並私立名號，煽惑及衆，確有實據，為首者竟當定為絞決。其傳教煽惑而人數不多，亦無名號者，著定為絞候。其僅止聽從入教，不知悛改者，著發往黑龍江給索倫達呼爾為奴，旗人銷去旗檔。至西洋人現在住居京師者，不過令其在欽天監推步天文，無他技藝足供差使，其不諳天文者，何容任其閒住滋事？著該管大臣等即行查明，除在欽天監有推步天交差使者仍令供職外，其餘西洋人俱著發交兩廣總督，俟有該國船隻到粵，附便遣令歸國。其在京當差之西洋人，仍當嚴加約束，禁絶旗民往來，以杜流弊。至直省地方，更無西洋人應當差役，豈得容其潛住傳習邪教？著各該督撫等實力嚴查，如有在境逗留者，立即查拏，分別辦理，以淨根株。餘照該部所議行。」，《清仁宗起居注》卷十六嘉慶十六年五月
 嘉慶十六年九月，辛未科武會試監試御史「兵部題本年辛未科武會試諳欽點監射大臣一疏，奉諭旨：著成親王、永瑆、奕紹、福慶、吉綸監射。又題請欽點較射大臣一疏，奉諭旨：著恭拉阿、劉錄之、成書、明志較射。又題請欽點內場正副考官一疏，奉諭旨：著吳芳培為正考官，王宗誠為副考官。又題請欽點監試御史一疏，奉諭旨：著扎拉芬、恒麟、黃任萬、甘家斌去。」，《清仁宗起居注》卷十六嘉慶十六年九月
 嘉慶十六年九月，補授工科給事中「是日，吏部奏補給事中二缺，將監察御史帶領引見。奉諭旨：兵科給事中員缺，著劉煜補授，工科給事中員缺，著甘家斌補授。」，《清仁宗起居注》卷十六嘉慶十六年九月
 嘉慶十六年十二月，奏查禁四川東北下游一帶無為老祖教「又諭，給事中甘家斌奏，風聞川省有無為老祖等教，潛相煽惑，請旨飭禁一摺。四川東北下游一帶，山深箐密，向易藏奸。茲甘家斌奏稱該處現在又有無為老祖等教，與天主教大略相同，煽惑人心，恐致延蔓，所聞自必確實。著傳諭常明，即飭川東川北各州縣嚴密訪查為首之犯，緝拏按例懲治，其被惑入教者，俱令首明悛改，該督等總須不動聲色，弭患未形，不可姑息養奸，稍涉疏懈。」，《仁宗睿皇帝實錄》卷之二百五十一嘉慶十六年十二月十四日
 嘉慶十七年二月，奏四川佐雜不遵定制請嚴行飭禁「再本日又據給事中甘家斌奏，川省佐雜不遵定制，擅受民詞，所用總散各役，多至百數十名，並有三四百名者，魚肉鄉愚。請嚴行飭禁等語，佐雜擅受民詞，本干例禁，前經降旨飭諭，乃該省佐貳雜職仍公然擅受，並違例多用人役，擾累閭閻，自係常明於該省吏治不能整頓嚴肅，佐雜等官，實有越職妄為之事，以致言官形之章奏。著常明詳細訪察，如所屬佐雜中，有干與詞訟縱役滋弊者，即據實嚴參，照違制例治罪，不得仍前玩泄，將此諭令知之」。《仁宗睿皇帝實錄》卷之二百五十四嘉慶十七年二月六日
 嘉慶十七年九月，奏酌議實行保甲八條「丙子。諭內閣、給事中甘家斌奏。酌議實行保甲八條。請交部妥議一摺。保甲所以弭盜詰奸。為歷來奉行良法。該給事中所奏各條。亦祇係遵守成規。無庸敕交部議。惟是此事編查切近。全在責成牧令。所謂有治人無治法。近來地方官視保甲為虛應故事。雖章程周備。亦屬徒託空言。著通諭各直省督撫、分飭所屬。各就地方情形。參酌保甲舊章。認真經理。期於行之有效。毋得以具文塞責。至各省民風良莠不齊。閒有傳習邪教匪徒。惟在地方官隨時查緝。將為首匪犯訪獲重懲。使其餘被惑之徒。共知警畏。從此加以化導。愚民覺悟頓開。自能革面革心。普臻經正民興之治。將此通諭知之。」，《仁宗睿皇帝實錄》卷之二百六十一 嘉慶十七年九月七日
 嘉慶十八年二月，奏查勘山東微湖水勢，疏通漕運「諭軍機大臣等、本日甘家斌奏查勘微湖水勢一摺。漕運關繫緊要。向來邳宿運河。屆當重運經臨。俱藉微湖鋪水濟運。歷年東省籌備瀦蓄。從無缺誤。今微湖存水短絀。上年不早為籌畫。以致目前祇有水八尺三分。昨據李亨特奏稱、以之宣濟東省八閘。無虞匱乏。若接濟邳宿一帶。實不敷用。所言甚屬紕繆。試思重運自南而北。必先過邳宿一帶。後至八閘。若在邳宿一帶。先已淺阻。不能入山東境。則八閘存水。何所用之。若將此八尺三分之水。先儘鋪注邳宿運河。則糧船過邳宿之後。八閘以內又虞缺耗。總須一律通順。毫無淺滯。消除成見。毋分畛域。現在軍船已銜尾北來。為期孔迫。豈可坐視延阻。百齡、黎世序、李亨特、同興、務須同心協力。通盤計算。江境附近邳宿各閘壩。有可以引入運河者。即上緊疏導。東省泉源較廣。尤應多方挹注。引入湖河。俾資接濟。李亨特、同興、不可以東境運河足敷按塘打放。即置江境於不顧。百齡、黎世序、亦不可專俟微山湖鋪水下注。仍應亟籌邳宿一帶轉運良法。總之漕艘經行南北運河。事同一體。斷不能任其遲阻。將此各諭令知之。」，《仁宗睿皇帝實錄》卷之二百六十六嘉慶十八年二月五日「諭軍機大臣等、甘家斌奏東省附近河湖十七州縣、舊有泉源四百八十四處、原為濟運之用、若平日認真疏濬、湖水自能充裕、近日潛伏不常、或居人堵截、葦根亘塞、水多旁耗、又蔭泉柳樹、年年補栽、旋聽人偷拔、塞責一時、請飭令設法辦理、分別勸懲等語。濬泉栽柳。藉以廣裕湖瀦。通漕利運。皆地方應辦之事。該省平日視為具文。並不實力奉行。一遇雨澤稍愆。即致湖水短絀。大費周章。著同興遵照歷次所降諭旨。上緊籌辦。並嚴飭有泉各州縣、認真疏導。務期有備無患。不誤漕運。至該給事中所奏該省旱乾已久、麥苗就枯、民心不定等語。並著該撫留心查察。即日糧艘行入東境。設有阻滯。停集河干。飢民乏食。或致別生事端。該撫安能當此重咎耶。將此諭令知之。」，《仁宗睿皇帝實錄》卷之二百六十六嘉慶十八年二月十三日「諭軍機大臣等、給事中甘家斌奏、微山湖水短絀、敬陳江境籌備事宜一摺。據稱微湖蓄水鋪注江境、每年本有尺寸定誌、近年來於定制外多放至一尺餘寸、未免用水太費、致有短絀、應將貓兒窩等處古淺處所、照例挑挖、無使間段高仰、多費蓄水、並請將駱馬湖尾閭洩水之處、築壩攔截、以資收蓄等語。現在東省應以收蓄湖瀦、為目前要務。該處湖底節年被淤。若不設法多蓄。將來必形匱乏。該河督李亨特等、當趁此水潦盛漲之時、嚴飭所屬、將此游坡水引導入湖。並將各處泉源認真疏濬。務使湖水收蓄充盈。兄敷啟放。不可專恃大雨時行。藉資浮送。至江境現當汛水安瀾之際。該督百齡等、亦當悉心籌酌。將邳宿一帶河道高仰處所、設法挑濬。無致淺澀。其東境下游駱馬湖、為挹注江境運河之助。同興亦當留心察看。遴員將湖水來源一律疏導。以益湖瀦。至駱馬湖尾閭洩水之處。應如何添築隄壩。以資擡蓄。著百齡等及時興辦。免致臨期抽溝引水。又形掣肘。總之幫船經由兩省。祇係一事。該督等當屏除畛域之見。和衷共濟。俱應未雨綢繆。於公事有裨。方為不負委任。若辦理得宜。功則同獎。設有遺誤。罪亦同罰。斷不容互相推諉。即可卸責也。將此各諭令知之。」，《仁宗睿皇帝實錄》卷之二百七十二嘉慶十八年八月五日
 嘉慶十八年二月，補授禮科掌印給事中「是日，都察院題禮科掌印給事中員缺，將正陪人員開列請簡一疏。奉諭旨：甘家斌補授禮科掌印給事中。」，《清仁宗起居注》卷十七嘉慶十八年二月
 嘉慶十八年五月，奏買米灑帶、吞扣公費兩案「又奉諭旨：據甘家斌奏，旗丁呈控頭伍仇永濟買米灑帶，攙襍不純，並頭伍張國琳逼兌丑米、吞扣公費兩案，請旨飭交查辦等語。著倉場侍郎飭知坐糧廳，於江北幫及長淮四幫重運抵通時，將米石留心盤驗，如有攙襍霉變等弊，奏明嚴懲。其案內而造旗丁，均於交漕事竣後，飭令該幫運升押交阮元，提齊人證，秉公審訊，定擬具奏。」，《清仁宗起居注》卷十七嘉慶十八年五月
 嘉慶十八年八月，督司全漕儧運，交部議敘「又奉諭旨：同興、甘家斌等奏報全漕儹出東境日期各摺。本年微湖蓄水短絀，不能照常灌注，以致下游運河水勢時形淺澀，幫船經由江境，經百齡等設法引導，悉心經理，糧艘始得及早儹入東境。前經降旨，將百齡等給予議敘，並將在事出力人員量予優獎。今全漕尾幫儹出東境，較之例限尚早旬日，亦應一體加恩。惟李亨特、同興二人前此未能預籌湖瀦，本有應得之咎，姑念此次催儹無誤，功過僅足相抵，著毋無庸置議。甘家斌、陳廣寧督司儹運，尚為認真，著交部議敘。其沿河催辦人員，著該河督等擇其尤為出力者，酌量保奏，侯朕施恩。」，《清仁宗起居注》卷十七嘉慶十八年八月
 嘉慶十八年十二月，補授內閣侍讀學士「吏部題內閣侍讀學士員缺開列請簡一疏，奉諭旨：甘家斌補授內閣侍讀學士。」，《清仁宗起居注》卷十七嘉慶十八年十二月中央研究院歷史語言研究所內閣大庫檔案，293092號
 嘉慶十九年閏二月，奏清查旗地以育旗人「嘉慶十九年閏二月初三日：內閣侍讀學士甘家斌為請認真清查旗地以育旗人事摺」，《歷史檔案》，1987年第25期第27頁
 嘉慶十九年十二月，參奏候選道廖思芳妄拏逆犯劉第五「又諭、前據甘家斌奏、候選道廖思芳、訪知逆犯劉第五在山東曲阜縣境內潛匿。帶同眼目王幅擒獲。解往江南審辦。嗣據百齡奏稱、該犯於上年三月、在金鄉縣見過林清、封伊偽職。九月在定陶滋事後、復至曹州府城外焚掠等語。現在劉第五業已解部。經軍機大臣會同刑部提訊。據稱素係鐵匠營生、並未習教。其在江南原供、係廖寅署內拔貢生向姓家人宋遇所教、周知縣、萬知縣、在運司署內、刑嚇誘供、每訊供詞、廖思芳必在旁探聽、並經廖思芳給伊衣帽等物、伊始混供等語、此案廖思芳誤聽妄拏。即應釋放。乃復將錯就錯。又復刑嚇逼誘。是其緝拏要犯。並非志切同仇。為國除害。全係貪功冒賞私見。執迷不悟。以假亂真。置國法民命於不顧。是誠何心。可鄙可恨。上年逆案內要犯、日久未獲。此時正在上緊查拏之時。全在訪拏訊問之員、實心從事。若一味捉風捕影。妄拏無辜。鍛鍊成招。直至朕特派大臣審訊、始與昭雪。則被誣之人。其所受毒苦、已不可勝言。似此紛紛擾累。各省效尤。迄無底止。成何事體。此事必應查明嚴懲。以挽作偽澆風。托津、景安、皆深知近日外省妄拏情弊者。著將廖思芳、萬承紀、周以勳、拔貢向姓、及伊家人宋遇、俱提至清江浦親加研訊。將此案妄拏妄勘各情節、徹底究明。如宋遇實有捏供教誘情事。即照誣陷人叛逆例治罪。或係廖思芳及拔貢向姓等指使、並萬承紀周以勳有心故勘、分別嚴參治罪。百齡如有偏執不公情事。一併據實劾參。毋稍徇隱。將此諭令知之。」，《仁宗睿皇帝實錄》卷之三百嘉慶十九年十二月一日
 嘉慶二十年四月，奏編查保甲、嚴禁邪教、及整飭吏治、確查犯據「乙丑。諭內閣、甘家斌奏敬陳管見一摺。其所稱編查保甲、嚴禁邪教、及整飭吏治、確查犯據各條。內如保甲之法。宜令十家互相覺察。各州縣編查保甲。十家為牌。果能責成牌頭甲長等。挨門編列。鱗次相接。耳目既近。偵伺易周。遇有來歷不明之人。立即呈報。則逆犯自不能潛匿。至邪教節經查辦。多已改悔自新。但地方官。若於一查之後。即不再加體察。恐故智復萌。仍不免有私相傳習者。而在逃逆犯。氣類相通。易於窩藏。尤不可不嚴行查訪。再近日直省州縣等官。縱令胥役擾害閭閻。遇有強姦強搶興販婦女等案。規避處分。或多方延擱。不為究辦。尤非戢暴安良之道。惟在各督撫留心考察。隨時參辦。以肅紀綱。至查拏逆犯一事。最要次要各犯數十名。單開年貌住址甚明。著直省大吏於獲犯時。務先確實審訊。於既認復翻者。尤當留心辨別。庶真偽分明。地方官亦不致干妄拏無辜之議矣。」，《仁宗睿皇帝實錄》卷之三百五嘉慶二十年四月十日
 嘉慶二十年七月，授光祿寺卿「以通政使司副使甘家斌為光祿寺卿」。《仁宗睿皇帝實錄》卷之三百八嘉慶二十年七月八日
 嘉慶二十一年六月，參奏光祿寺署正花良阿「二十六日甲戌，內閣奉諭旨：昨據秀寧、甘家斌、吳椿會銜，西琅阿單銜，參奏光祿寺署正花良阿各一摺。又秀寧附片陳奏西琅阿為子請託一事，除將花良阿解任交刑部審訊外，當令軍機大臣傳到秀寧、西琅阿、甘家斌、吳椿及署正春林等，秉公查問。茲據查明具奏。朕核其情莭，西琅阿先任光祿寺少卿，伊子奎齡照例迴避。嗣西琅阿陞任後，向秀寧請託，欲將奎齡照題選兼補。舊案奏留，秀寧袛將奎齡留補選缺。西琅阿疑係預為花良阿陞補題缺地步，此次陞任光祿寺卿，遂挾嫌報復，查出花良阿提調情弊，始欲參奏，繼又欲勒令告病，並將伊子現未得缺，亦令花良阿等缺之言，向春林等面述。西琅阿已離光祿寺之任，其子或題或選，本不應囑託干求。至為伊子報復，輒於所屬司員前宣言無忌，尤為舛謬。西琅阿著交部嚴加議處。至各部院奏留迴避在先之員，係常有之事，秀寧將奎齡奏明專補選缺，並未徇西琅阿之囑。後西琅阿查出花良阿情弊，秀寧答以查明再辦。旋即會同甘家斌等參奏，亦無不合。惟西琅阿向伊請託，不即時將西琅阿參奏，是其錯誤。秀寧著交都察院察議。各部院堂官理宜同寅協恭，和衷共濟，不宜各存意見，挾忿互争，於政事何益乎？」，《清仁宗起居注》卷十八嘉慶二十一年六月
 嘉慶二十一年八月，監臨順天鄉試「以內閣學士常英、光祿寺卿甘家斌、監臨順天鄉試。大學士董誥，為正考官。戶部右侍郎黃鉞、都察院左副都御史陸以莊，為副考官。」，《仁宗睿皇帝實錄》卷之三百二十 嘉慶二十一年八月六日「又奉諭旨：本年順天鄉試，據監臨常英、甘家斌將年老諸生三場完竣者，開單具奏，當交禮部查核。茲據禮部查明覆奏，除學冊尚未到部者再行查辦外，其年歲相符之八十以上歲貢生現任訓導劉會，著加恩賞給舉人，准其一體會試。馬承平業於前科賞給副榜，無庸再行加恩。」，《清仁宗起居注》卷十八嘉慶二十一年十月
 嘉慶二十二年二月，補授大理寺卿「以鑲藍旗漢軍副都統英綬，為內閣學士，兼禮部侍郎銜。光祿寺卿甘家斌，為大理寺卿」。《仁宗睿皇帝實錄》卷之三百二十七嘉慶二十二年二月二十二日「又題大理寺卿員缺開列請簡一疏，奉諭旨：甘家斌補授大理寺卿。」，《清仁宗起居注》卷十九嘉慶二十二年二月
 嘉慶二十二年三月八日，隨同清仁宗先農壇行禮，耤田所九推「辛亥，上耕耤，詣先農壇行禮，更服至耤田所，躬耕三推，復加一推。御觀耕臺，命睿親王端恩、鄭親王烏爾恭阿、怡親王奕勳各五推；吏部右侍郎吳芳培、戶部左侍郎果齊斯歡、禮部右侍郎廉善、兵部右侍郎曹師曾、刑部右侍郎成格、工部右侍郎陸以莊、都察院左副都御史明興阿、通政使司通政使張鵬展、大理寺卿甘家斌各九推畢。順天府府尹率農夫終畝，賞賚農夫耆老如例。」，《仁宗睿皇帝實錄》卷之三百二十八嘉慶二十二年三月八日
 嘉慶二十二年三月二十八日，署理順天府府尹「又奉諭旨：順天府府尹員缺，著汪如淵補授。汪如淵未到任以前，著甘家斌署理。」，《清仁宗起居注》卷十九嘉慶二十二年三月
 嘉慶二十二年九月，稽查彈壓龐各莊京倉「是日，協辦大學士衘兵部尚書、管理順天府府尹事務章煦等奏請撥京倉粟米以資煮賑一摺。奉諭旨：此次大興、宛平二縣煮賑一月，應需米石，著賞撥京倉粟米三千石，俾得就近領用。其禮賢、采育、定福莊、龐各莊、長新店、清河六處，著派齊布森、蔣祥墀、張鵬展、甘家斌、韓鼎晉、劉彬士稽查彈壓。該員等自行拈定處所，屆期前往，務俾認真散放，實惠及民。」，《清仁宗起居注》卷十九嘉慶二十二年九月
 嘉慶二十三年十月，奏參北城吏目申啟堂任意淹禁，縱役訛索錢「是日，大理寺卿甘家斌奏參北城吏目申啟堂任意淹禁，縱役訛索錢文，請旨將該吏目解交刑部審訊一摺。奉諭旨：吏目申啟堂著解任，交刑部提同案内應訊人證，秉公審訊具奏。」，《清仁宗起居注》卷二十嘉慶二十三年十月
 監臨順天鄉試「以內閣學士常英、光祿寺卿甘家斌，監臨順天鄉試。」，《仁宗睿皇帝實錄》卷之三百二十一
 嘉慶二十三年十二月，因徇私請托罪革職「又奉諭旨：甘家斌奏自請嚴議一摺。甘家斌以不干己事，干預請託，著交部嚴加議處。」，《清仁宗起居注》卷二十嘉慶二十三年十二月「是日，吏部奏嚴議不干己事徇情請託之大理寺卿甘家斌照溺職例革職，失察家人得贓之巡城御史張鑒例應罰俸請旨一摺。奉諭旨：甘家斌以不干己事徇情請託，著即照部議革職。張鑒失察家人得贓，部議罰俸一年之處，著准其抵銷。」，《清仁宗起居注》卷二十嘉慶二十三年十二月「大理寺卿甘家斌。以徇情請托。革職。」。《仁宗睿皇帝實錄》卷之三百五十一嘉慶二十三年十二月七日

 参考资料 

《清代官員履歷檔案全編》

Category:乾隆五十七年壬子科四川鄉試舉人
Category:乾隆五十四年己酉科拔貢
J
Category:鄰水人
Category:清朝四川進士
Category:清朝翰林院庶吉士
Category:清朝刑部主事
Category:清朝陝西道監察御史
Category:清朝工科給事中
Category:清朝禮科給事中
Category:內閣侍讀學士
Category:清朝光祿寺卿
Category:清朝大理寺卿